KOMISIJOS TARNYBŲ DARBINIS DOKUMENTAS POVEIKIO VERTINIMO SANTRAUKA pridedamas prie Europos Parlamento ir Tarybos reglamento pasiūlymo kuriuo nustatoma Sąjungos sistema, pagal kurią atsakingi alavo, tantalo, volframo, jų rūdų ir aukso iš konfliktinių ir didelės rizikos zonų importuotojai atlieka pasitvirtinimą, susijusį su išsamiu tiekimo grandinės patikrinimu /* SWD/2014/052 final */





Įvadas ir aplinkybės Įvadas Konfliktinių regionų ginkluotos grupuotės savo veiklą finansuoja, be kita ko, iš naudingųjų iškasenų, vėliau patenkančių į pasaulinę tiekimo grandinę, gavybos ir prekybos jomis pajamų. Todėl verslo subjektams tolesnėse tiekimo grandinės grandyse kyla pavojus perkant naudingųjų iškasenų rūdas ar jų produktus remti ginkluotą veiklą, ir jie yra suinteresuoti iš tokių regionų pirkti atsakingai. Atsakingo pirkimo idėja nurodyta atnaujintose EBPO rekomendacijose daugiašalėms įmonėms, ji atitinka Jungtinių Tautų verslo ir žmogaus teisių pagrindinių principų tikslus. Abiejuose dokumentuose įmonės skatinamos atlikti išsamų patikrinimą ir nustatyti, ar jų prekybine veikla neprisidedama prie konflikto. Politinės aplinkybės Pastaraisiais metais tarptautinė bendruomenė skyrė pakankamai daug dėmesio atsakingam naudingųjų iškasenų pirkimui iš konfliktinių zonų. Vyriausybės ir tarptautinės organizacijos kartu su verslo bendruomene ir pilietinės visuomenės organizacijomis ėmėsi ieškoti būdų, kaip sumažinti ginkluotų grupuočių finansavimą ir toliau teisėtai pirkti produktus iš regiono. Dėl to jau taikoma ne viena norminė išsamaus patikrinimo sistema. - 2010 m. Jungtinės Valstijos priėmė Volstryto reformų ir vartotojų apsaugos aktą (angl. Dodd-Frank Wall Street Reform and Consumer Protection Act), kurio 1502 skirsnyje reikalaujama, kad bendrovės, kurių akcijomis prekiaujama JAV vertybinių popierių biržose, naudojančios konfliktinių zonų naudingąsias iškasenas, deklaruotų savo tiekimo grandinėje naudojamų tokių naudingųjų iškasenų kilmę ir atliktų deramą išsamų patikrinimą. - Kongo Demokratinėje Respublikoje ir Ruandoje priimti teisės aktai remiantis EBPO išsamaus patikrinimo rekomendacijomis dėl atsakingo naudingųjų iškasenų tiekimo iš konfliktinių ir didelės rizikos zonų grandinių. Kelios kitos šalys (Uganda, Burundis) rengiasi perkelti EBPO rekomendacijas į savo teisę. Be to, EBPO įgyvendinimo programoje ketina dalyvauti Kolumbija ir Dramblio Kaulo Krantas. 2010 m. spalio 7 d. Europos Parlamentas priėmė rezoliuciją, kuria ES raginama priimti teisės aktus, kurie atitiktų JAV konfliktinių zonų naudingųjų iškasenų srities teisės aktus. Atsižvelgiant į šį politinį pageidavimą, šioje ataskaitoje vertinamos įvairios politikos galimybės, kuriomis šis prašymas priimti ES teisės aktus būtų geriausiai įgyvendintas bendradarbiaujant su Europos Parlamentu. Problemos apibūdinimas Suinteresuotųjų šalių per viešas konsultacijas nurodytos pagrindinės problemos, susijusios su atsakingu naudingųjų iškasenų pirkimu iš konfliktinių ir didelės rizikos zonų: i) besitęsiantis ginkluotų grupuočių finansavimas joms gaunant pajamų iš naudingųjų iškasenų gavybos ir prekybos jomis konfliktinėse ir didelės rizikos zonose: ši problema dominuoja šalyse, kuriose yra daug gamtos išteklių, tačiau kurios yra pažeidžiamos dėl ginkluoto konflikto dalyje jos teritorijos arba visoje teritorijoje. Nors su šia problema susiduriama visame pasaulyje, atliekant poveikio vertinimą pirmiausia remiamasi dokumentais pagrįstu atveju Kongo Demokratinės Respublikos rytinėje dalyje ir kaimyninėse šalyse, kurioms rėmimo grupės pastaruosius 10–15 metų skyrė daug dėmesio; ii) įgyvendinimo problemos, su kuriomis susiduria ES vartotojų grandies įmonės, siekdamos stiprinti teisėtą prekybą arba savanoriškai atlikti išsamų patikrinimą pagal galiojančias sistemas: dėl įvairių problemų (pvz., neaiškios tiekimo grandinės, konfidencialumo klausimų, poveikio lydykloms (rafinavimo įmonėms) stokos, informuotumo stokos arba etinių klausimų) ES bendrovėms sunku laikytis išsamaus patikrinimo reikalavimų remiantis vartotojų prašymais; iii) rinkos iškraipymai sumažėjusios paklausos ir kainų forma oficialiame naudingųjų iškasenų iš Kongo Demokratinės Respublikos ir kitų Didžiųjų ežerų regiono šalių sektoriuje: nuo 2010 m. mažėja Kongo Demokratinės Respublikos oficialaus eksporto apimtis, mažėja kainos ir didėja neoficialios prekybos alavo, tantalo, volframo rūdomis ir auksu apimtis, taip pat mažėja galimybių eksportuoti JAV arba ES klientams. Viena sumažėjimo priežasčių gali būti veiklos vykdytojų, kuriuos tiesiogiai ar netiesiogiai veikia Volstryto reformų ir vartotojų apsaugos aktas, verslo pasirinkimas nebepirkti produkto iš Didžiųjų ežerų regiono. Tikslai Konkretūs tikslai 1. Padidinti ES ir visų pasaulio šalių lydyklų ir (arba) rafinavimo įmonių, kurios atlieka išsamų patikrinimą, skaičių. 2. Didinti viešąją atskaitomybę už ES ir visų pasaulio šalių lydyklų išsamaus patikrinimo veiksmus (ir atitikties lygį). 3. Didinti ES vartotojų grandies bendrovių gebėjimus sėkmingai nustatyti lydyklas ir (arba) rafinavimo įmones. 4. Gerinti ES vartotojų grandies bendrovių derybines galias (dėl išsamaus patikrinimo), palyginti su prieš jas tiekimo grandinėje esančiomis bendrovėmis. 5. Didinti informuotumą apie išsamų patikrinimą, išsamaus patikrinimo atitikties svarbą ir etinius aspektus visoje tiekimo grandinėje tiek ES valstybėse narėse, tiek už ES ribų. 6. Skatinti vartotojų grandies bendroves imtis išsamaus patikrinimo veiksmų (veiklos). 7. Kompensuoti arba sumažinti neigiamą prekybinę paskatą, atsiradusią ar sustiprėjusią dėl JAV Volstryto reformų ir vartotojų apsaugos akto. Veiklos tikslai 1. Didinti informavimą apie ES ir visų pasaulio šalių lydyklų išsamaus patikrinimo veiksmus (ir atitikties lygį) ir jų skaidrumą. 2. Didinti pagrindinių ne ES šalių, kuriose veikia lydyklos ir (arba) rafinavimo įmonės, vyriausybių informuotumą apie išsamų patikrinimą, etinius aspektus ir didesnės išsamaus patikrinimo atitikties svarbą. 3. Įgalinti vartotojų grandies naudotojus jiems parengiant mechanizmą, skirtą nustatyti veiklos vykdytojus (įskaitant lydyklas), kurie vykdo išsamų patikrinimą, ir palengvinti tiekėjų keitimą. 4. Didinti tikrumą ir skaidrumą tiekimo grandinės dalyje, esančioje arčiau vartotojų grandies naudotojų. 5. Didinti ES veiklos vykdytojų informuotumą apie išsamų patikrinimą ir etinius aspektus. 6. Parengti papildomų finansinių paskatų vartotojų grandies naudotojų išsamaus patikrinimo praktikai skatinti (remti). 7. Skatinti lydyklas ir (arba) rafinavimo įmones, norinčias produktą pirkti konfliktinėse zonose, taikyti EBPO rekomendacijas. 8. Remti paklausą iš konfliktinių zonų: lengvinti ES veiklos vykdytojų galimybes keisti tiekėjus į išsamų patikrinimą atliekančias lydyklas ir (arba) rafinavimo įmones, kurios produktą perka konfliktinėse zonose. Politikos galimybės Svarstytos toliau nurodytos politikos galimybės. 1 galimybė. Atskiras ES komunikatas Šią galimybę sudaro šios priemonės, kurios būtų įtrauktos į bendrą Komisijos ir vyriausiosios įgaliotinės komunikatą: i) nacionaliniai ryšių centrai ir Europos įmonių tinklas, kuriuose būtų skatinama taikyti EBPO rekomendacijas; ii) ES viešasis pirkimas – į Komisijos ir ES valstybių narių viešojo pirkimo sutartis, susijusias su atitinkamais produktais, būtų įtrauktos vykdymo sąlygos; iii) finansinė parama, teikiama vykdomoms EBPO programoms; iv) Komisijos parama įgyvendinant Europos pramonės ketinimų protokolus ir v) tarpvyriausybiniai veiksmai. 2 galimybė. Privalomos teisinės galios neturintys teisės aktai Ši galimybė apima 1 galimybės aprašyme nurodytas priemones ir Tarybos rekomendaciją, kuria būtų siekiama didinti informuotumą apie EBPO rekomendacijas ir skatinti, kad ES įmonės (visų pirma tos, kurioms dar netaikoma privaloma trečiųjų šalių sistema) savanoriškai jas taikytų. 3 galimybė. Reglamentas, kuriuo pagal EBPO rekomendacijas nustatomos prievolės, susijusios su ES atsakingo importuotojo patvirtinimu (NEPRIVALOMA) Ši galimybė apima 1 galimybės aprašyme nurodytas priemones ir reglamentą, skirtą visiems ES alavo, tantalo ir volframo rūdų ir metalų bei aukso importuotojams, neatsižvelgiant į produktų kilmę. Remiantis EBPO rekomendacijomis šiame reglamente nustatomos prievolės, taikomos ES importuotojams, kurie nusprendžia, patys deklaruodami atitiktį minėtoms prievolėms, pasitvirtinti atsakingais alavo, tantalo ir volframo rūdų ir metalų bei aukso importuotojais. Nors sistema yra neprivaloma, ES importuotojai, kurie pasirenka pasitvirtinimą, privalo į savo valdymo sistemą įtraukti visus EBPO rekomendacijų elementus, taigi: i) taikyti naudingųjų iškasenų tiekimo grandinės, kuri apima, inter alia, naudingųjų iškasenų kilmės kasyklą ir lydyklą ir (arba) rafinavimo įmonę, kontrolės ir skaidrumo sistemą; ii) nustatyti ir įvertinti riziką, kuri kyla tiekimo grandinėje, palyginti su pavyzdine EBPO tiekimo grandinės politika; iii) sukurti ir įgyvendinti strategiją, pagal kurią būtų imamasi veiksmų dėl nustatytos rizikos; iv) gauti nepriklausomo trečiosios šalies atliekamo audito patikinimą dėl ES importuotojo išsamaus tiekimo grandinės patikrinimo ir v) teikti viešas ataskaitas dėl išsamaus tiekimo grandinės patikrinimo. Pasitvirtinęs ES importuotojas privalo kasmet pranešti valstybių narių kompetentingoms institucijoms apie savo tiekimo grandinės lydyklų ir (arba) rafinavimo įmonių tapatybę ir geografinę padėtį. Tuo remiantis būtų sudarytas ES sąrašas, į kurį būtų įtrauktos atsakingos lydyklos ir (arba) rafinavimo įmonės. Sistema bus vertinama po trejų metų, o rezultatai bus naudojami priimant sprendimus dėl ES požiūrio ateities ir reguliavimo sistemos pakeitimų, remiantis vėlesniu poveikio vertinimu sistemą padarant privaloma, jei tinkama. 4 galimybė. Reglamentas, kuriuo pagal EBPO rekomendacijas nustatomos prievolės, susijusios su ES atsakingo importuotojo patvirtinimu (PRIVALOMA) Ši galimybė apima 1 galimybės aprašyme nurodytas priemones ir privalomą 3 galimybės aprašyme nurodyto reglamento, pagal kurį visiems ES alavo, tantalo ir volframo rūdų ir metalų bei aukso importuotojams būtų taikomos reglamente nustatytos prievolės, versiją. 5 galimybė. Direktyva, kuria pagal EBPO išsamaus patikrinimo rekomendacijas nustatomos prievolės ES biržinėms bendrovėms Ši galimybė apima 1 galimybės aprašyme nurodytas priemones ir direktyvą, skirtą beveik 1 000 ES biržinių bendrovių, kurios savo tiekimo grandinėje naudoja alavą, tantalą, volframą ir auksą, neatsižvelgdamos į jų kilmę. Direktyvoje būtų apibrėžtos ES biržinių bendrovių prievolės įtraukti penkių etapų EBPO rekomendacijas į savo valdymo sistemą, taigi i) taikyti naudingųjų iškasenų tiekimo grandinės, kuri apima naudingųjų iškasenų kilmės kasyklą ir lydyklą ir (arba) rafinavimo įmonę, kontrolės ir skaidrumo sistemą; ii) nustatyti ir įvertinti riziką, kuri kyla tiekimo grandinėje, palyginti su pavyzdine EBPO tiekimo grandinės politika; iii) sukurti ir įgyvendinti strategiją, pagal kurią būtų imamasi veiksmų dėl nustatytos rizikos; iv) gauti nepriklausomo trečiosios šalies atliekamo audito patikinimą dėl ES biržinės bendrovės atliekamo išsamaus tiekimo grandinės patikrinimo ir v) teikti viešas ataskaitas dėl išsamaus tiekimo grandinės patikrinimo. ES biržinės bendrovės turėtų pranešti apie nepriklausomo trečiosios šalies atlikto audito rezultatus. 6 galimybė. Draudimas importuoti, jei ES rūdų importuotojai negali įrodyti atitikties EBPO rekomendacijoms (Importo draudimas) Ši galimybė apima 1 galimybės aprašyme nurodytas priemones, be to, ES importuotojams būtų privaloma įrodyti atitiktį EBPO rekomendacijoms. Importuotojai galės patekti į ES rinką pateikę atitikties įrodymus valstybių narių muitinėms. Pasirinkus šią galimybę būtų vadovaujamasi Kimberlio proceso sertifikavimo schema, skirta prekybai neapdorotais deimantais, ir 2002 m. gruodžio 20 d. Tarybos reglamentu (EB) Nr. 2368/2002, pagrįstu EB sutarties 133 straipsniu (dabar SESV 207 straipsnis), kuriame nustatytos taisyklės, taikomos neapdorotų deimantų importui ir eksportui. Šiuo atveju vadinamųjų konfliktinių zonų deimantų importo draudimas palaikomas tarptautiniu susitarimu. Poveikio analizė 1 galimybė. Nieko nekeisti Manoma, kad pasirinkus 1 galimybę vartotojų grandies veiklos vykdytojai būtų vidutiniškai skatinami taikyti išsamaus patikrinimo praktiką, tačiau ES ir visų pasaulio šalių lydyklų ir (arba) rafinavimo įmonių, kurios atlieka išsamų patikrinimą, skaičius veikiausiai padidėtų nežymiai. Naudingųjų iškasenų iš Didžiųjų ežerų regiono rinkos iškraipymų mažinimo klausimas iš esmės nebūtų sprendžiamas. Apskritai manoma, kad poveikis ginkluotų grupuočių finansavimo pajamomis iš naudingųjų iškasenų gavybos ir prekybos jomis konfliktinėse zonose mažinimui būtų labai nedidelis. 2 galimybė Šios galimybės veiksmingumas panašus į 1 galimybės. Tačiau galima tikėtis, kad Tarybos rekomendacijos pridėtinė vertė būtų privalomos teisinės galios neturinčiais teisės aktais padidintas ES informuotumas, kuriuo skatinama atlikti išsamius patikrinimus. 3 galimybė Apskritai ši galimybė yra labai veiksminga siekiant pirmiau nustatytų tikslų, nes visi šie tikslai pasiekiami. Pagrindinį dėmesį teikiant importuotojams, esantiems tik per kelis žingsnius nuo kasyklų, kuriose išgaunamos naudingosios iškasenos, sistema būtų taikoma veiksmingoje tiekimo grandinės grandyje. Pagal šią galimybę gerinami ES vartotojų grandies veiklos vykdytojų gebėjimai atitikti galiojančias išsamaus patikrinimo sistemas, įskaitant JAV Volstryto reformų ir vartotojų apsaugos aktą. Ja taip pat padedama mažinti ginkluotų grupuočių finansavimą pajamomis iš naudingųjų iškasenų gavybos ir prekybos jomis konfliktinėse zonose ir mažinami naudingųjų iškasenų iš Didžiųjų ežerų regiono rinkos iškraipymai. Kadangi pasitvirtinimas yra neprivalomas, bendros išsamaus patikrinimo atitikties sąnaudos ES importuotojams priklausytų nuo dalyvavimo lygio ir išsamaus patikrinimo sąnaudų, palyginti su bendrovės apyvarta. Vis dėlto tikimasi, kad ilgainiui daugeliui bendrovių šios sąnaudos būtų nedidelės, o gal net labai mažos. Pagal sistemą importuotojas, kuris pasirenka atlikti pasitvirtinimą, privalo klientams perduoti išsamaus patikrinimo informaciją ir tinkamai laikytis verslo konfidencialumo principų. Vartotojų grandies veiklos vykdytojams šis reikalavimas turėtų būti naudingas, nes jie gali sumažinti su savo išsamaus patikrinimo poreikiais susijusias sąnaudas. Paskatos, siūlomos pagal 1 galimybę, ir Komisijos kasmet skelbiamas išsamų patikrinimą vykdančių lydyklų sąrašas turėtų paskatinti susidomėjimą sistema. Ši galimybė veiksminga, nes pagal ją verslo subjektams, kurių sprendimas dėl pirkimo konfliktinėse zonose turi tiesioginio poveikio naudingųjų iškasenų paklausai, duodamas teigiamas postūmis. Teisėtų verslo ryšių atnaujinimas atveria naujas galimybes, įskaitant didesnes pajamas vyriausybėms, sunormintus kasybos sektorius, tvaresnį vystymąsi ir aplinkosaugą, daugiau perspektyvų privačioms investicijoms ir užimtumui su kasyba susijusiose bendruomenėse, o visa tai atitinkamai stiprina vietos ekonomiką. 4 galimybė Pagal šią galimybę gerinami ES vartotojų grandies veiklos vykdytojų gebėjimai atitikti galiojančias išsamaus patikrinimo sistemas, įskaitant JAV Volstryto reformų ir vartotojų apsaugos aktą. Ja taip pat padedama mažinti ginkluotų grupuočių finansavimą pajamomis iš naudingųjų iškasenų gavybos. Pagrindinis skirtumas, palyginti su 3 galimybe, yra tai, kad nesitikima sumažinti naudingųjų iškasenų iš Didžiųjų ežerų regiono rinkos iškraipymų, atsiradusių dėl nepaprastai atsargių pirkimo sprendimų. ES bendrovių, kurios vykdytų išsamų patikrinimą, skaičių būtų galima padidinti nustačius privalomą pasitvirtinimo sistemą, tačiau pagal šią galimybę bendra nauda nebūtinai būtų didesnė. Iš tiesų ir pagal 3 galimybę, ir pagal 4 galimybę sistema yra pagrindas importuotojams, kurie perka produktą konfliktinėse zonose, pirkti atsakingai ir žinoti, kad jų pastangas patvirtins valstybės narės kompetentingos institucijos. Tačiau šia sistema negalima priversti ES importuotojų pirkti iš konfliktinių zonų. Todėl pagal privalomą scenarijų yra didesnė rizika, kad importuotojai ieškos alternatyvių pirkimo šaltinių, nei pagal 3 galimybę. Šis vertinimas pagrįstas patirtimi, susijusia su šios srities pokyčiais nuo 2010 m., kaip paaiškinta problemos apibūdinimo skirsnyje. 5 galimybė Pagal šią galimybę padidėja ES vartotojų grandies bendrovių informuotumas apie išsamų patikrinimą, tačiau bendrovėms tenka didelės įgyvendinimo sąnaudos, o prie įgyvendinimo uždavinių veiksmingai taikyti išsamų patikrinimą neprisidedama. Taip yra dėl to, kad vartotojų grandies bendrovės yra labai nutolusios nuo naudingųjų iškasenų patekimo į ES rinką momento, kartais šiame tarpe atsiranda daugybė tiekėjų. Kuo bendrovė yra labiau nutolusi tiekimo grandinėje, tuo didesnės išsamaus patikrinimo įgyvendinimo išlaidos. Be to, nesitikima, kad būtų veiksmingai sprendžiamas ginkluotų grupuočių finansavimo pajamomis iš naudingųjų iškasenų gavybos mažinimas. 6 galimybė Pagal šią galimybę pasiekiami kai kurie tikslai, tačiau ji priklauso nuo to, ar netolimoje ateityje būtų priimtas tarptautinis susitarimas, ir atitinkamai nuo tokio susitarimo šalių skaičiaus. Jei prie susitarimo prisijungtų daug šalių, tikimasi, kad būtų veiksmingai sumažintas ginkluotų grupuočių finansavimas pajamomis iš naudingųjų iškasenų konfliktinėse zonose. Laiko atžvilgiu tai nelabai tinkama galimybė, nes apibūdintą problemą reikia spręsti nedelsiant. Politikos galimybių palyginimas Toliau pateikiamos išvados, kurias galima padaryti dėl nustatytų galimybių veiksmingumo apibrėžtiems tikslams pasiekti. 1 politikos galimybė – ES komunikate apibrėžtų priemonių rinkinys – yra viena mažiausiai veiksmingų galimybių nustatytiems tikslams pasiekti. 2 politikos galimybė – 1 galimybės praplėtimas ją sustiprinant Tarybos rekomendacija – pagal veiksmingumą atitinka 1 galimybę. 3 politikos galimybė įvertinta kaip viena veiksmingiausių nustatytiems tikslams pasiekti. 4 politikos galimybė būtų tokia pat veiksminga kaip 3 galimybė, tačiau turėtų ir tam tikro galimo neigiamo poveikio, be to, pagal ją nebūtų sprendžiama viena svarbiausių problemų, t. y. Didžiųjų ežerų regiono rinkos iškraipymai. 5 politikos galimybės, pagal kurią nustatomos prievolės ES biržinėms bendrovėms, veiksmingumas vertinamas taip pat kaip 1 ir 2 galimybių. 6 politikos galimybė, pagal kurią numatytas importo draudimas remiantis tarptautiniu susitarimu, pagal veiksmingumą yra per vidurį tarp mažiausiai veiksmingų 1, 2 ir 5 galimybių ir veiksmingiausių 3 ir 4 galimybių. Pažymima, kad tarptautinio susitarimo sudarymas yra ilgas procesas, kurio rezultatai yra nežinomi. 3 ir 4 galimybes palyginus pagal jų sukuriamą administracinę naštą tiksliniams importuotojams, kurių dauguma yra MVĮ, nustatyta, kad pagal 3 galimybę sukuriama mažiau naštos, nes ši galimybė susijusi su bendrovėmis, kurios pasirenka pasitvirtinimą, pagrįstą jų pačių sąnaudų ir naudos analize. Pagal 4 galimybę, priešingai, importuotojams nustatomi reikalavimai. Vertinant pagal ES vartotojų grandies naudotojų gebėjimus patenkinti klientų (įskaitant JAV klientus) prašymus atlikti išsamų patikrinimą, tikimasi, kad 4 galimybė labiau tiktų šių prašymų atveju, nes dėl sistemos privalomo pobūdžio joje iš principo dalyvautų daugiau ES gamintojų grandies veiklos vykdytojų, palyginti su neprivalomo pobūdžio 3 galimybe. Vis dėlto yra pavojaus, kad nesprendžiant rinkos iškraipymų problemos dauguma pagal šią galimybę užtikrintų išsamių patikrinimų taptų ekologiniu manipuliavimu, o veiklos vykdytojai pasiektų įmonių socialinės atsakomybės tikslus produkto nepirkdami iš konfliktinių zonų. Kalbant apie ES importuotojų veiklos perkėlimą, dar kartą reikia priminti neprivalomą pobūdį pagal 3 galimybę, dėl kurio šis pavojus vertinamas kaip mažesnis, palyginti su 4 galimybe. 3 ir 4 galimybes palyginus pagal galimą poveikį ES užimtumui, nustatyta, kad pagal 4 galimybę galimas tam tikras nepageidautinas poveikis. Dėl numatomo socialinio poveikio gyventojų pragyvenimo šaltiniams ir aplinkai konfliktinėse zonose, pagal 3 galimybę galima tikėtis geresnių rezultatų nei pagal 4 galimybę. Pirmenybė teikiama 3 galimybei. Stebėsena ir vertinimas Įgyvendinimo stebėsena bus atliekama bendradarbiaujant su valstybėmis narėmis. Laikantis subsidiarumo principo susijusią informaciją pirmiausia turėtų rinkti valstybės narės. Kad būtų galima tinkamai įvertinti įgyvendinimą, bus reikalaujama periodiškai teikti ataskaitas. Komisija reguliariai informuos Europos Parlamentą ir Tarybą apie naujos iniciatyvos įgyvendinimą. Per tris metus nuo šios naujos iniciatyvos priėmimo Komisija turėtų atlikti tarpinį jos vertinimą ir patikrinti, kokiu mastu rezultatai atitinka nustatytus tikslus. Vertinimo rezultatai bus naudojami priimant sprendimus dėl politikos ateities ir reguliavimo sistemos pakeitimų, remiantis vėlesniu poveikio vertinimu sistemą padarant privaloma, jei tinkama.